(LSK Kvinner - Arna-Bjørnar 2–0) Lillestrøm-kvinnenes eventyrlige rekordrekke skal bli vanskelig å slå.
I ettermiddag sørget Guro Reiten og Ingrid Moe Wold for at LSK nå har spilt 24 kamper på rad uten å avgi poeng.
Hjemme i LSK-hallen har Hege Riises mannskap fortsatt til gode å slippe inn mål. Etter syv hjemmekamper - 630 minutter - er målforskjellen 22–0.
– Om noen før sesongen hadde sagt at vi skulle gå ubeseiret gjennom 22 kamper, så hadde jeg ikke trodd på det. Nå er det faktisk mulig, mener Guro Reiten.
Arna-Bjørnar bød på god motstand mot LSK og hadde flere gode sjanser til å score i 1. omgang, men keeper Cecilie Fiskerstrand tok det som kom. Og mens bergenserne hadde banespillet, var det en vant kombinasjon mellom landslagsspillerne Ingrid Moe Wold og Guro Reiten som sendte LSK i føringen etter 13 minutter. Reiten fikk stå ganske så alene på et innlegg fra Moe Wold.
Reiten, som ble toppscorer i Toppserien sist sesong med 18 mål, har nå allerede 17 mål på 15 kamper.
Ingrid Moe Wolds første seriemål for sesongen kom rett før pause. Landslagsbacken - offensiv som alltid - gjorde absolutt alt selv og satte ballen til høyre for keeper.
LSK fikk justert seg noe i pausen og var langt bedre i 2. omgang, men de må nok opp noen hakk når de skal inn i mesterligaens 16-delsfinale hvor russiske Zvezda venter i dobbeltkamper neste måned.
LSK Kvinner har fortsatt 12 poeng ned til Klepp, som tok tre poeng borte mot Lyn i dag etter en sen scoring av Tameka Butt fem minutter før slutt.